CELEX: 32015R1991
Language: lt
Date: 2015-11-05 00:00:00
Title: 2015 m. lapkričio 5 d. Komisijos įgyvendinimo reglamentas (ES) 2015/1991, kuriuo iš dalies keičiamas Reglamentas (EB) Nr. 555/2008, kuriuo nustatomos išsamios Tarybos reglamento (EB) Nr. 479/2008 dėl bendro vyno rinkos organizavimo įgyvendinimo taisyklės, taikomos vyno sektoriaus paramos programoms, prekybai su trečiosiomis šalimis, gamybos potencialui ir kontrolei

6.11.2015   
            
            
               LT
            
            
               Europos Sąjungos oficialusis leidinys
            
            
               L 290/9
            
         KOMISIJOS ĮGYVENDINIMO REGLAMENTAS (ES) 2015/1991
   2015 m. lapkričio 5 d.
   kuriuo iš dalies keičiamas Reglamentas (EB) Nr. 555/2008, kuriuo nustatomos išsamios Tarybos reglamento (EB) Nr. 479/2008 dėl bendro vyno rinkos organizavimo įgyvendinimo taisyklės, taikomos vyno sektoriaus paramos programoms, prekybai su trečiosiomis šalimis, gamybos potencialui ir kontrolei
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 70 straipsnį ir 145 straipsnio 3 dalį,
   kadangi:
   
               (1)
            
            
               Reglamento (ES) Nr. 1308/2013 II dalies I antraštinės dalies III skyriuje yra nustatytos leidimų sodinti vynmedžius suteikimo tvarkos, kuri pakeičia Tarybos reglamente (EB) Nr. 1234/2007 (2) nustatytą laikinąją sodinimo teisių tvarką, trukmės, valdymo ir kontrolės taisyklės. Ten taip pat pateikiamos nuostatos, pagal kurias Komisija įgaliojama priimti tos tvarkos valdymo ir kontrolės įgyvendinimo aktus. Tačiau pagal Reglamento (ES) Nr. 1308/2013 230 straipsnio 1 dalies b punkto ii papunktį Reglamente (EB) Nr. 1234/2007 nustatyta pereinamojo laikotarpio sodinimo teisių tvarka toliau taikoma iki 2015 m. gruodžio 31 d.;
            
         
               (2)
            
            
               Komisijos reglamento (EB) Nr. 555/2008 (3) IV antraštinės dalies II skyriuje pateiktos sodinimo teisių taikymo tvarkos pereinamuoju laikotarpiu taisyklės ir nurodomi su ta tvarka susiję valstybių narių pranešimo įsipareigojimai. Atsižvelgiant į tai, kad leidimų sodinti vynmedžius išdavimo tvarka bus taikoma nuo 2016 m. sausio 1 d. ir į Komisijos įgyvendinimo reglamento (ES) 2015/561 (4) 11 straipsnyje nustatytus su šia nauja sistema susijusius pranešimo įsipareigojimus, reikėtų patikslinti, kurie pranešimo įsipareigojimai, nustatyti Reglamente (EB) Nr. 555/2008, toliau bus taikomi 2016 m. Be to, siekiant užtikrinti, kad Komisija gautų visą informaciją apie sodinimo teisių taikymo tvarkos pereinamuoju laikotarpiu įgyvendinimą nuo 2014 m. rugpjūčio 1 d. iki 2015 m. gruodžio 31 d. ir kad jai būtų pranešta apie sodinimo teisių sąrašą 2015 m. gruodžio 31 d., vykdant Reglamento (ES) Nr. 1308/2013 68 straipsnio taikymo kontrolę, taip pat būtina iš dalies pakeisti referencines datas ir nustatyti galutinę tam tikrų pranešimo įsipareigojimų įvykdymo datą;
            
         
               (3)
            
            
               Reglamento (EB) Nr. 555/2008 61 straipsnyje ir 65 straipsnio 5 dalyje nustatyta išsami informacija apie metinius pranešimų įsipareigojimus, susijusius su naujomis sodinimo teisėmis ir sodinimo teisių rezervais. Šias nuostatas reikia iš dalies pakeisti ir nustatyti terminą, iki kurio pranešimus reikia perduoti paskutinį kartą; taip pat nustatyti referencinį laikotarpį, į kurį turi būti atsižvelgiama teikiant tokius galutinius pranešimus;
            
         
               (4)
            
            
               pagal Reglamento (ES) Nr. 1308/2013 230 straipsnio 1 dalies b punkto i papunktį Reglamento (EB) Nr. 1234/2007 nuostatos dėl neteisėtai apsodintų plotų toliau taikomos, kol atitinkami plotai bus išnaikinti. Todėl Reglamento (EB) Nr. 555/2008 IV antraštinės dalies I skyriaus nuostatos dėl neteisėtai apsodintų plotų turėtų būti toliau taikomos po 2016 m. sausio 1 d., kol bus išnaikinti neteisėtai apsodinti plotai, nustatyti iki 2015 m. gruodžio 31 d. ir iki tos dienos dar nebuvo išnaikinti. Tačiau siekiant panaikinti pranešimų įpareigojimus, kurie nebėra aktualūs, ir aiškiau išdėstyti sąlygas, kurioms esant valstybės narės gali nebebūti įpareigotos teikti metinius pranešimus apie neteisėtai apsodintus plotus, reikia iš dalies pakeisti Reglamento (EB) Nr. 555/2008 58 straipsnį;
            
         
               (5)
            
            
               Reglamento (EB) Nr. 555/2008 IV antraštinės dalies IV skyriuje nustatytos taisyklės, reglamentuojančios apsodinto ploto inventorizaciją ir matavimą. 74 straipsnyje pateikta išsami informacija apie metinio pranešimo įsipareigojimus, susijusius su vynuogių auginimo plotų ir sodinimo teisių sąrašu. Šią nuostatą reikia iš dalies pakeisti ir nustatyti terminą, iki kurio pranešimus apie sodinimo teisių sąrašą ir vyninių vynuogių veislių sąrašą reikia perduoti paskutinį kartą; taip pat nustatyti referencinę datą, į kurią turi būti atsižvelgiama teikiant tokius galutinius pranešimus; siekiant gauti informacijos apie visas sodinimo teises, kurios pagal Reglamento (ES) Nr. 1308/2013 68 straipsnį gali būti pakeistos leidimais po 2016 m. sausio 1 d., ta referencinė data turėtų būti paskutinė sodinimo teisių tvarkos galiojimo diena, t. y. 2015 m. gruodžio 31 d. Be to, šiuose galutiniuose pranešimuose neturėtų būti pateikta informacijos apie vynuogių auginimo plotų sąrašą, nes nuo 2016 m. sausio 1 d. pranešimas šia tema pakeičiamas pranešimu, nurodytu Įgyvendinimo reglamento (ES) 2015/561 11 straipsnio 1 dalies a punkte;
            
         
               (6)
            
            
               todėl Reglamentas (EB) Nr. 555/2008 turėtų būti atitinkamai iš dalies pakeistas;
            
         
               (7)
            
            
               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 555/2008 pakeitimas
   Reglamentas (EB) Nr. 555/2008 iš dalies keičiamas taip:
   
               1)
            
            
               58 straipsnis pakeičiamas taip:
               „58 straipsnis
               Pranešimai
               1.   Valstybės narės, naudodamos XIII priedo 1 lentelėje nustatytą formą, iki kiekvienų metų kovo 1 d. Komisijai praneša apie plotus, už kuriuos sumokėtos baudos, ir faktines šių baudų sumas. Jos taip pat praneša Komisijai apie savo teisės aktus, taikomus šioms baudoms.
               Šis įpareigojimas nebetaikomas toms valstybėms narėms, kuriose nebėra naikintinų neteisėtai apsodintų plotų.
               2.   Jei atitinkamose šio reglamento XIII priedo lentelėse nenurodyta kitaip, Reglamento (EB) Nr. 1234/2007 85c straipsnio 3 dalyje, 188a straipsnio 1 dalyje ir 188a straipsnio 2 dalyje minimi pranešimai teikiami už praėjusius vyno metus.
               Metiniai pranešimai teikiami naudojant šio reglamento XIII priedo 3 ir 7 lentelėse nustatytas formas.
               3.   Valstybės narės gali savarankiškai nuspręsti, ar į 1 ir 2 dalyse nurodytus pranešimus įtraukti duomenis apie atskirus regionus.“
            
         
               2)
            
            
               61 straipsnis pakeičiamas taip:
               „61 straipsnis
               Su naujomis sodinimo teisėmis susiję valstybių narių pranešimo įsipareigojimai
               Valstybės narės iki 2016 m. kovo 1 d. Komisijai praneša toliau nurodytą informaciją apie 2014 m. rugpjūčio 1 d.–2015 m. gruodžio 31 d. laikotarpį:
               
                           a)
                        
                        
                           bendrą plotą, kuriame suteiktos naujos sodinimo teisės pagal 60 straipsnio 1, 2 ir 3 dalies nuostatas, ir
                        
                     
                           b)
                        
                        
                           bendrą plotą, kuriame, remiantis Reglamento (EB) Nr. 1234/2007 85h straipsniu, buvo suteiktos visos sodinimo teisės; tačiau kai valstybė narė pasinaudoja šio reglamento 60 straipsnio 6 dalyje numatyta leidžiančia nukrypti nuostata, ji praneša vykdytos stebėsenos rezultatais pagrįstą apytikrį atitinkamo bendro ploto dydį.
                        
                     Šis pranešimas teikiamas naudojant šio reglamento XIII priedo 8 lentelėje nustatytą formą.
               Valstybės narės gali savarankiškai nuspręsti, ar į šį pranešimą įtraukti duomenis apie atskirus regionus.“
            
         
               3)
            
            
               65 straipsnio 5 dalis pakeičiama taip:
               „5.   Valstybės narės, naudodamos XIII priedo 9 lentelėje nustatytą formą, iki 2016 m. kovo 1 d. Komisijai praneša toliau nurodytą informaciją apie 2014 m. rugpjūčio 1 d.–2015 m. gruodžio 31 d. laikotarpį:
               
                           a)
                        
                        
                           apie rezervams priskirtas sodinimo teises;
                        
                     
                           b)
                        
                        
                           apie sodinimo teises, suteiktas iš rezervo sumokėjus įmoką arba nemokamai.“
                        
                     
         
               4)
            
            
               74 straipsnis pakeičiamas taip:
               „74 straipsnis
               Sąrašas
               Duomenys, pateikiami sąraše pagal Reglamento (ES) Nr. 1308/2013 145 straipsnio 3 dalį iki 2016 m. kovo 1 d., yra 2015 m. gruodžio 31 d. duomenys.
               Jie apima šio reglamento XIII priedo 15 ir 16 lentelėse nurodytą informaciją. Valstybės narės gali savarankiškai nuspręsti, ar į šį pranešimą įtraukti duomenis apie atskirus regionus.“
            
         
               5)
            
            
               XIII priedo 14 lentelė išbraukiama.
            
         2 straipsnis
   Įsigaliojimas ir taikymas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. lapkričio 5 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (OL L 299, 2007 11 16, p. 1).
   
      (3)  2008 m. birželio 27 d. Komisijos reglamentas (EB) Nr. 555/2008, kuriuo nustatomos išsamios Tarybos reglamento (EB) Nr. 479/2008 dėl bendro vyno rinkos organizavimo įgyvendinimo taisyklės, taikomos vyno sektoriaus paramos programoms, prekybai su trečiosiomis šalimis, gamybos potencialui ir kontrolei (OL L 170, 2008 6 30, p. 1).
   
      (4)  2015 m. balandžio 7 d. Komisijos įgyvendinimo reglamentas (ES) 2015/561, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl leidimų sodinti vynmedžius išdavimo tvarkos taikymo taisyklės (OL L 93, 2015 4 9, p. 12).